ไอเดียบรรเจิด
ใครที่เคยได้เจอกับเลขาธิการ ก.ล.ต.คนล่าสุดตัวเป็นๆ รับรองได้ว่าต้องประทับใจสุดๆ ใครไม่ประทับจิตนี่ สปาย 008 ขอบอกว่า ไม่เชื่อ
18 ส.ค. 2555

ใครที่เคยได้เจอกับเลขาธิการ ก.ล.ต.คนล่าสุดตัวเป็นๆ รับรองได้ว่าต้องประทับใจสุดๆ ใครไม่ประทับจิตนี่ สปาย 008 ขอบอกว่า ไม่เชื่อ
ดร.วรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) คนนี้ยังสดใหม่ ใสปิ๊ง ฟอร์มดีไม่มีย้วย พร้อมที่จะให้ความรู้กับทุกๆคนอย่างเต็มอกเต็มใจ จนกระทั่งคนฟังต้องเดินหนีไปเอง 
สิ่งที่อยู่ในใจของ ดร.วรพลก็คือ การโปรโมตเรื่องการสอนคนให้รู้จักออมเงิน และพยายามสอดแทรกเรื่องนี้เข้าไปทุกๆ วงการ
ทุกวงการนี่ไม่ใช่แค่แวดวงการเงิน การธนาคาร หรือนักลงทุนทั้งหลายเท่านั้น แต่รวมไปถึงวงการบันเทิงด้วย ขอบอก
ว่าแล้วทั่นเลขา ก็เชิญผู้อำนวยการสร้างหนังทั้งหลายมาหารือกัน เพื่อที่จะขอความร่วมมือ และอยากให้ช่วยทำละครสร้างสรรค์สังคม ให้คนรู้จักการออม และการใช้เงินให้เป็น
ทั่นเลขาเล่าว่า มีลูกศิษย์ลูกหาอยู่ในวงการบันเทิงเยอะมาก มีผู้สร้างละครซื้อไอเดียไปทำละครแล้วคือ หลวงตามหาชน ที่สรพงษ์ ชาตรี ดาราเจ้าบทบาทสวมบทหลวงตา 
ละครเรื่องนี้ดีมาก ดร.วรพลชมเปาะ จะให้คติสอนใจเด็กและผู้ใหญ่ในเรื่องการออมเงิน ใช้เงิน ดีมาก คนเขียนบทดี 
อยากให้ผู้ผลิตละครทั้งหลายสอดแทรกเรื่องนี้ลงไปให้ความรู้ทั้งทางตรงกับทางอ้อมกับชาวบ้านบ้าง ดีกว่าจะมีแต่เรื่องดรามา แย่งผัวแย่งเมียกันเท่านั้น 
ว่าแล้ว เลขา ก.ล.ต. ก็บอกว่า เรื่องนี้ตั้งใจมาก มีโอกาสไหนที่จะสอดแทรกเรื่องนี้ลงไปตรงไหนได้ก็จะยินดีทำ
ยัง ยังไม่พอ เลขา ก.ล.ต.มีแผนที่จะเดินสายไปยังภูมิภาค เพื่อชักชวนเอสเอ็มอีทั้งหลายเข้ามาระดมทุนจดทะเบียนในตลาดหุ้น โดยจะเสนอให้ตั้งกระดานหุ้นเอสเอ็มอีขึ้นมา เพื่อให้ธุรกิจขนาดเล็กพริกขี้หนู เหล่านี้มีทางเลือกในการระดมทุนมากขึ้น ไม่ต้องหวังกู้เงินจากสถาบันการเงินเพียงอย่างเดียว
ฟังไอเดียที่แสนเจิดของทั่นแล้ว สปาย 008 สงสัยว่าลูกน้องทั่นเลขาที่ ก.ล.ต. คงงานเข้า 
เพราะเจ้านายจะมีงานใหม่ๆให้ทำทุกวี่วัน ฮ่า ฮ่า ฮ่า